FOTO: Ryk Neethling se suster verloof aan Blou Bul-rugbyspeler
JY LEES NOU FOTO: Ryk Neethling se suster verloof aan Blou Bul-rugbyspeler
03 Julie 2012
Ryk Neethling se jonger sus, Jean-Marié Neethling, het die afgelope naweek verloof geraak aan die Bul-rugbyspeler C.J. Stander.
Dit was nie die oorspronklike verlowingsplanne nie, maar C.J. was só opgewonde dat die ring ‘n gat in sy sak begin brand het. Hy het reeds 'n week vantevore ouers gevra en reëlings getref dat hy en Jean-Marié die Sondag by Kloofzicht Lodge sou deurbring. Maar die Saterdagoggend het hy haar by haar huis met koffie in die bed verras en haar gevra om hom met iets te help. Toe sy in die kombuis kom het hy op sy knie gestaan. Hy moes haar drie keer vra om te trou voordat sy besef het hy's ernstig! Jean-Marié sê C.J. is van nature ‘n grapmaker. Sy het saam met hom op die vloer gekniel en deurmekaar gelag en gehuil van blydskap. Sy het eers besef dat hy ernstig is toe sy die ring sien.
Die Lodge-planne was toe 'n viering van hul mooi oomblik met 'n piekniek en sjampanje langs die rivier. Hy't haar ook bederf met ’n vollyf-massering by die spa.
Albei is daarvan oortuig dat hul mekaar se sielsgenote is en hulle kan nie gelukkiger wees oor die verlowing nie. Jean-Marié sê omdat dit so 'n verrassing was, is daar nog geen trouplanne nie. Sy sê ook daar is ‘n moontlikheid dat hul volgende jaar Junie die knoop sal deurhaak, maar dat niks nog finaal is nie.